שמעון שבס

ילדות ומשפחה

שבס נולד בפתח תקווה וגדל בגבעתיים. הצעיר מבין שני בנים. אביו, פייבל (שרגא) שירת בפלוגה יהודית בצבא הבריטי בין השנים 1943–1946, היה חבר ב"הגנה" ובמסגרת זו נשלח גם לעיראק לסייע לתנועה הציונית בבגדד. אמו, רנה לבית ניסקר, ניצולת שואה שהייתה פעילה בארגון יוצאי פינסק. בנעוריו חניך ומדריך בהנוער העובד והלומד ובתנועת "הפועל".

היאחזות נח"ל גולן והקמת קיבוץ אפיק[2]

שבס עלה לגולן באביב 1971 כחבר גרעין "אתגר" של נח"ל גולן, מאיחוד הקבוצות והקיבוצים, לשטח הסמוך לכפר הסורי הנטוש פיק בדרום הגולן, סמוך לקו הפסקת האש בין סוריה לישראל. הקיבוץ שייך למועצה אזורית עמק הירדן. ההיאחזות התאזרחה ב-8 במאי 1972. עם האזרוח נבחר שבס בן ה-21 כמזכיר הקיבוץ. שימש גם רכז ההכשרות של הנוער העובד והלומד עבור חמישה גרעינים, חלקם השלימו את קיבוץ אפיק.

מלחמת יום כיפור

עם גיוסו לצה"ל התנדב שבס לגדוד הנח"ל המוצנח. עבר מסלול הכשרה כלוחם וקורס מ"כים חי"ר. במלחמת יום הכיפורים לחם שבס בקוניטרה קרב הבלימה מול המתקפה הסורית בדרום רמת הגולן, ולאחר מכן לחם בזירת הדרום בסיני ובצד המערבי של תעלת סואץ כנגד הקומנדו המצרי, בקרבות לטיהור החיץ החקלאי, עד לפאתי העיר סואץ.

קידום ההתיישבות ופיתוח הגולן

ההתיישבות בגולן הייתה שנויה במחלוקת על רקע המצב הביטחוני-מדיני וחוסר בתשתיות. בוועידת ההסתדרות ה-12 (1974) קרא שבס להכפיל את האוכלוסייה ברמת הגולן ותבע מההסתדרות הכללית "להמשיך ולראות במעשי ההתיישבות החלוצית את גולת הכותרת של פעולות ההסתדרות"

יו"ר ועד יישובי הגולן

שבס נבחר ליו"ר ועד ישובי הגולן ב 1978. הפיתוח והתקצוב של ההתיישבות בגולן והמשך אכלוסה היו יעד הפעולה המרכזי של הוועד.
כיו"ר הוועד הוביל שבס מבצע הסברה לביטול הממשל הצבאי בגולן ובהמשך למען החלת חוק הגולן, וגיוס תמיכה בדעת הקהל במבצע הסברה.
קידם תוכניות להגדלת ההתיישבות היהודית בגולן ואת הקמת החברה לפיתוח הגולן במסגרתה עסק בפיתוח מאגרי מים, תשתיות, מיזמי תיירות ומקורות תעסוקה ביניהם מי גולן, מפעלים, מחלבות הגולן, חמת גדר.

עוזרו של שר הביטחון לענייני התיישבות

בשנת 1984 מונה לעוזרו של שר הביטחון, יצחק רבין, תפקיד שמילא במשך שש שנים. נוסף על היותו עוזר אישי ופוליטי, הפקיד רבין בידיו את האחריות לאזורי ההתיישבות, אזורי הפיתוח והתשתיות לאומיות.
בשנים אלה היה חבר דירקטוריון של חברות ממשלתיות וגופים ממלכתיים, בהם מועצת מינהל מקרקעי ישראל, התעשייה האווירית לישראל והתעשייה הצבאית לישראל. היה יושב ראש הוועדה לקידום ולשילוב המיעוטים הערבי, הבדווי והדרוזי בחברה הישראלית.

בחירות 1992

לקראת מערכת הבחירות של 1992 מונה שבס לנהל את קמפיין הבחירות של מפלגת העבודה בראשותו של רבין. העבודה זכתה במספר הרב ביותר של מושבים בכנסת, ועל רבין הוטל להקים את הממשלה. עם כניסתו של רבין ללשכת ראש הממשלה, מונה שבס למנכ"ל משרד ראש הממשלה.
בהלווייתו של יצחק רבין הספידוֹ שבס. לאחר הרצח פרש שבס מהחיים הפוליטיים.

הרשעה בפלילים

בשנת 2000 הרשיע השופט אדמונד לוי בבית המשפט המחוזי בתל אביב את שבס בעבירות מרמה, הפרת אמונים ושוחד בפרשה העוסקת בקשריו עם מדינות זרות ואשר פרטיה נאסרו לפרסום. בתוך כך זוּכה שבס מעבירות אחרות. נגזרו עליו שנתיים מאסר בפועל ועוד שנת מאסר אחת על תנאי וקנס של 50 אלף שקל. הן הוא הן פרקליטות המדינה ערערו על גזר הדין, ובשנת 2003 זיכה אותו בית המשפט העליון. בעקבות ערעור המדינה נערך דיון נוסף בהרכב של תשעה שופטים בראשות הנשיא אהרן ברק, וב-30 בנובמבר 2004 הורשע שבס (ברוב של שמונה נגד אחד) בהפרת אמונים בשתי פרשות: פרשת שטרן ופרשת שולדנפריי. באחת, נקבע כי קידם עסקה עם מדינה זרה שבה היה מעורב חברו. בשנייה, נקבע כי קידם במסגרת תפקידו את עסקיהם של זוג חברים אחר, שבחברה שבשליטתם הועסק בעבר. התיק הוחזר לבית המשפט המחוזי לגזירת העונש, תוך ויתור מראש על עונש מאסר. בפברואר 2005 בית המשפט המחוזי בתל אביב גזר על שבס קנס של 50 אלף שקלים.

קריירה עסקית

שמעון שבס היה יושב ראש חברת RSLB האמריקנית, שמשרדיה ממוקמים בוושינגטון הבירה. החברה סייעה לאנשי עסקים ובעלי עסקים ישראלים להיכנס לשוק האמריקני. נוסף על כך, שבס שותף בעסקים בינלאומיים באירופה ובארצות הברית, בין היתר בתחומי ההשקעות, הנדל"ן והמלונאות. מאז שנת 2002 משמש שמעון שבס כיועץ פוליטי וכלכלי עבור ממשלות ומנהיגים ברומניה, בולגריה, הונגריה, אוסטריה, סרביה וארצות הברית. שבס מייעץ בענייני כלכלה ואסטרטגיה גם לתאגידים בינלאומיים.
שבס הוא יו"ר ואחד ממקימי חברת HolistiCyber שהוקמה בשנת 2016. החברה מספקת הגנת סייבר לחברות פרטיות וציבוריות.

פעילות ציבורית

שמעון שבס מרצה בפני קהילות יהודיות באירופה ובפני סטודנטים בנושא המחאה החברתית שפרצה בישראל ביולי 2011, בה הביע את תמיכתו, ובנושא התהליך המדיני של ישראל עם הפלסטינים.
הוא סייע גם לעמותת על"ה (עזרה לילד הנכה). שבס פעל להקים את הכפר על"ה נגב שבסמוך לאופקים - כפר שיקומי למבוגרים בעלי לקויות שכליות. בנוסף, פעיל שבס בעמותת גלאו"פ לטיפול בילדים אוטיסטים ובילדים ממשפחות מצוקה.

חיים אישיים

שבס נשוי לדנה ולשניים שלושה ילדים משותפים. לשבס שלושה ילדים נוספים מנישואין קודמים.
בשנת 2012, היה שבס במגעים לרכישת קבוצת הכדורגל של הפועל תל אביב, מידי אלי טביב.